कंप्यूटर पर निजी सूचनाओं की सुरक्षा के लिए पासवर्ड की काफी अहमियत है। इसलिए पासवर्ड सिक्योरिटी के मामले में थोड़ी-सी भी लापरवाही घातक सिद्ध हो सकती है। पासवर्ड एक सीक्रेट वर्ड होता है, जिसका उपयोग कंप्यूटर में यूजर की विश्वसनीयता के लिए किया जाता है। यूजर नेम एवं पासवर्ड द्वारा कंप्यूटर यह सुनिश्चित करता है कि एक्सेस कर रहा यूजर वास्तव में वैलिड यूजर ही है। पासवर्ड को सिक्योर रखने के लिए आजकल कई उच्च तकनीकों का प्रयोग किया जाता है, जिसमें एक है क्रिप्टोग्राफी। इसके द्वारा सिस्टम में स्टोर पासवर्ड को कोड भाषा में परिवर्तित कर दिया जाता है, ताकि नेटवर्क ट्रांसमिशन के समय यह सिक्योर रहे और अनऑथराइज्ड यूजर उसे समझ नहीं सकें।